དུས་སྐབས་གསར་པའི་བོད་ཀྱི་རྩོམ་རིག་གསར་རྩོམ་གྱི་བྱ་གཞག་དེ་དུས་རབས་སྔ་མ་དག་དང་བསྡུར་ན་ནང་དོན་དང་རྣམ་པ་གང་ཅིའི་ཐད་ནས་འགྱུར་ལྡོག་ཆེན་པོ་བྱུང་ཡོད་པ་དང་།རྩོམ་རིག་ནི་སྤྱི་ཚོགས་འཚོ་བའི་གདོང་གཤིས་ངོ་མ་མངོན་མཚོན་དང་མི་རྣམས་ཀྱི་དངོས་དཔལ་ཟུང་གི་འཕེལ་རྒྱས་ལ་ཞབས་འདེགས་ཞུ་རྒྱུའི་རྩ་བའི་འོས་འགན་དེའང་འབུར་ཐོན་གྱིས་མངོན་གྲུབ་བྱུང་ཡོད།ཡུལ་སྐོར་རྩོམ་རིག་ཅེས་པའི་ཐ་སྙད་འདི་བོད་ཀྱི་རྩོམ་རིག་ལོ་རྒྱུས་སུ་རྒྱ་ཁྱབ་ཏུ་སྤྱོད་པའི་ཐད་སྙད་ཅིག་མ་ཡིན་ཏེ།ཉེ་བའི་ལོ་འདི་གའི་རིང་ལ་དར་ཁྱབ་ཏུ་འགྲོ་བཞིན་པའི་རྩོམ་རིག་གི་རྣམ་པ་ཞིག་ཡིན།ཡིན་ནའང་བོད་ལ་དེ་སྔ་ནས་བརྩམས་ཆོས་དེའི་རིགས་མེད་པ་མ་ཡིན་ཏེ་བོད་སིལ་བུའི་དུས་སྐབས་ཀྱི་ཇོ་བོ་རྗེའི་ལམ་ཡིག་ལྟ་བུ་དང་དུས་རབས་རིམ་བྱུང་གི་རྩོམ་ཡིག་ཏུ་དེའི་ཆར་འགྲོ་བའི་བརྩམས་ཆོས་མི་ཉུང་བ་ཡོད།མིག་སྔར་དེ་ལ་ཆེད་དུ་ཞིབ་འཇུག་དང་དཔྱད་བརྗོད་བྱས་པའི་དཔྱད་གཞིའི་ཡིག་རིགས་ནི་ཧ་ཅང་མཐོང་དཀོན་པའི་ཚོད་དུ་འདུག་ལ།རྒྱ་བོད་མི་རིགས་གཉིས་ཀྱི་རྩོམ་རིག་གསར་རྩོམ་གྱི་ཆ་ནས་བཤད་ན།ཡུལ་སྐོར་རྩོམ་རིག་གི་རྣམ་པའི་བརྩམས་ཆོས་ནི་གནའ་ནས་ད་བར་མང་ནས་མང་དུ་འབྱུང་བཞིན་པའི་རྩོམ་ལུས་ཀྱི་རིགས་ཤིག་སྟེ།དུས་བསྐལ་གྱི་ཁྱད་ཆེ་བ་མང་གཏོགས་རྒྱའི་ཐང་རྒྱལ་རབས་སྐབས་ཀྱི་ཐང་ཟན་ཙང་གི་རྒྱ་གར་ཞིང་གི་བཀོད་པའི་ལམ་ཡིན་དང་།དུས་རབས་སྔོན་མའི་དུས་དཀྱིལ་དུ་བྱོན་པའི་མཁས་པའི་དབང་པོ་དགེ་འདུན་ཆོས་འཕེལ་གྱི་རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མ་གཉིས་ནི་སྐད་གྲགས་ཆེ་ཞིང་ཡུལ་སྐོར་རྩོམ་རིག་གི་ཚབ་མཚོན་རང་བཞིན་ལྡན་པའི་བརྩམས་ཆོས་གཉིས་ཡིན།བརྩམས་ཆོས་དེ་གཉིས་ཀྱི་སྒྲིག་གཞི་དང་།ཡུལ་དངོས་ཀྱི་བཀོད་འབྲི་བྱེད་ཐབས་བཅས་ལ་མཐུན་ཆོས་ཧ་ཅང་མང་བར་མ་ཟད།ཞིབ་འཇུག་གི་རིན་ཐང་ཡང་མི་དམན་པ་ལྡན་པ་ནི་ཞོར་དུ་གླེང་བའི་གཏམ་ཙམ་མོ།ཡིན་ནའང་རྒྱ་མི་རིགས་ཀྱིས་རྩོམ་ལུས་དེ་གནའ་ནས་དེང་བར་རྒྱ་ཁྱབ་ཏུ་བེད་སྤྱོད་བྱེད་བཞིན་པ་མི་ཚད།དེ་ལ་ཆེད་དུ་ཞིབ་འཇུག་བགྱིས་ཏེ་གསར་རྩོམ་གྱི་རིག་ཚན་ཡན་གར་བ་ཞིག་ཏུ་བརྩི་མཐོང་བྱས་ཡོད་དེ་དཔེར་ན་སྐུ་ཞབས་མེ་ལིན་ཞིན་དང་ཡུའུ་ཀྲིན་ཧྭའ་གཉིས་ཀྱིས་བརྩམས་པའི་ཀྲུང་གོའི་ཡུལ་སྐོར་རྩོམ་རིག་ལོ་རྒྱུས་ཞེས་པ་སོགས་མང་དུ་ཐོན་ཡོད་པ་ལས་ཀྱང་རྩོམ་རིག་གི་རིག་ཚན་དེའི་འཕེལ་རྒྱས་ཀྱི་ཚད་ག་འདྲ་ཡིན་པ་ཤེས་ཐུབ།འདིར་ཆེད་དུ་གླེང་བའི་བོད་ཀྱི་ཡུལ་སྐོར་རྩོམ་རིག་ཅེས་པ་འདི་དང་བོད་ཀྱི་གནའ་དེང་གི་བརྩམས་ཆོས་ཁག་ལས་མངོན་པའི་གནས་ཡིག་དང་གནས་བཤད་ལ་ཁྱད་པར་ཡོད་དེ།ནང་དོན་གྱི་རྒྱ་ཆེ་ཆུང་དང་།དུས་ཡུན་རིང་ཐུང་གི་ཚད་བཀགབརྩམས་ཆོས་ཀྱི་སྒྲིག་གཞི་དང་བྱུང་རིམ།དེ་མིན་རྩོམ་པ་པོའི་རྩོམ་འབྲིའི་དམིགས་ཡུལ་སོགས་མི་འདྲའོ།ཡིན་ནའང་སྤྱིར་རྩོམ་རིག་གི་རིགས་དང་ལུས་ཀྱི་རྣམ་གྲངས་ལ་དབྱེ་བ་རགས་རིམ་ཞིག་ལས་མི་ཁོར་བས།དེ་ལ་ཚད་མའི་རིགས་ལམ་གྱིས་ཞིབ་ཆ་བཏོད་ན་དེ་འདྲའི་འོས་འཚམ་ཞིག་མ་ཡིན།ཞེས་པ་ལྟར།བསྟན་བཅོས་ཁ་ཤས་སུ་དེ་གཉིས་ལ་ཁྱད་པར་འབྱེད་བྱེད་ཀྱི་ཆ་གསལ་པོ་ཞིག་མེད་པར་དེ་ལས་ལྡོག་སྟེ་ཕན་ཚུན་འཛིངས་ཤིང་རྐྱ་འཐབ་པའི་ཚུལ་དུ་འདུག་པས་སྐབས་བསྟུན་གྱིས་གོ་བ་ལེན་པ་གལ་ཆེ།བོད་ཀྱི་དུས་རབས་རིམ་བྱུང་གི་བརྩམས་ཆོས་ཁག་ཏུ་ཡུལ་སྐོར་རྩོམ་རིག་ཅེས་པའི་ཐ་སྙད་མི་བྱེད་ལ།ལམ་ཡིག་ཅེས་འབྱུང་བ་ཡིན།དེ་གཉིས་དོན་གཅིག་མིང་གི་རྣམ་གྲངས་སུ་བགྲངས་ནའང་འགལ་བ་མེད་མོད།འོན་ཀྱང་གནའ་དེང་གི་ལམ་ཡིག་ལ་ཡུལ་ལྗོངས་དང་བྱ་དངོས་བཀོད་འབྲི་བྱས་པའི་ཆ་ཞིབ་གསལ་ཡིན་མིན་གྱི་ཁྱད་པར་ཅུང་ཟད་ཡོད།གཞན་རྩོམ་བྱང་ལ་ལམ་ཡིག་གི་ཐ་སྙད་ཀྱིས་བཏགས་པ་ཡོད་དོ་ཅོག་འདིར་བཤད་པའི་ལམ་ཡིག་རྩོམ་རིག་གི་བརྩམས་ཆོས་དངོས་ཡིན་པའི་ངེས་པ་མེད་དེ།